KTP InfraPartner nr. 364004 ex Oslo Sporveier nr. 177
Volvo / Svabo
209 HK (154 kW)
Dette er en tårnbil for vedlikehold og reparasjon av trikkens kontaktledning, som henger omlag 5,5 meter over bakken. Sporveien har gjennom årene hatt en rekke tårnbiler, samtidig som det fantes tilsvarende sporbundne redskaper til bruk der vanlige kjøretøyer ikke kom til.
Denne spesialbygde tårnbilen fra det svenske firmaet Svabo erstattet i 1994 et annet bevart kjøretøy i Sporveismuseets samling, nemlig tårnbil nr. 178 fra 1974. Bilen har en hydraulisk hevbar og svingbar arbeidsplattform. Foran har den en svingbar boggi med to små og to store stålhjul, og bak en boggi med fire store ståhjul. Disse kan senkes ned på skinnegangen og løfte bilen slik at gummihjulene svever fritt. Den bakre akselen har drift på ståhjulene, som gjør kjøretøyet helt skinnegående. Som skinnegående kunne den kjøres både fra arbeidsplattformen så vel som førerplassen.
Bilen ble anskaffet av Sporvognsdivisjonens baneavdeling i Oslo Sporveier, og hadde først internnummeret 177. I 2007 ble baneavdelingen ved en omorganisering skilt ut som en forretningsmessig drevet entreprenørvirksomhet ved navn InfraPartner - men midlertidig som en enhet i Kollektivtransportproduksjon AS, som ble det nye navnet på store deler av det gamle Oslo Sporveier. I 2013 tok man delvis tilbake det gamle navnet, nærmere bestemt Sporveien AS, og samtidig ble den tidligere baneavdelingen nå kalt Infrastrukturenheten. Til tross for 23 år i Sporveiens tjeneste har bilen gått relativt få kilometer, og fremstår som velholdt for sin alder.